Η **Ελένη Τσολάκη** (10 Απριλίου 1986) είναι Ελληνίδα παρουσιάστρια, blogger και ραδιοφωνική παραγωγός.

Πρώτα χρόνια
------------

Γεννήθηκε στις 10 Απριλίου του 1986 στη Θεσσαλονίκη όπου και μεγάλωσε. Από μικρή ηλικία ασχολήθηκε με το Τάε Κβον Ντο ενώ έκανε και πρωταθλητισμό για δώδεκα χρόνια. Μετά το σχολείο, ξεκίνησε τις σπουδές της στη Σχολή Επιστήμης Φυσικής Αγωγής και Αθλητισμού του Αριστοτελείου Πανεπιστημίου Θεσσαλονίκης απ' όπου και αποφοίτησε κάποια χρόνια μετά, ενώ ξεκίνησε να εργάζεται για κάποιο διάστημα ως personal trainer σε γυμναστήρια της Θεσσαλονίκης.

Καριέρα
-------

Έκανε το τηλεοπτικό της ντεμπούτο ως παρουσιάστρια το 2006, σε ηλικία 20 ετών, μέσω του τοπικού σταθμού TV Θεσσαλονίκη. Εκεί ανέλαβε την παρουσίαση της αθλητικής εκπομπής *Απλός Παρατηρητής* για μία σεζόν. Ακολούθησε η ψυχαγωγική εκπομπή *Βεντέτα*, τη σεζόν 2007-2008, στη δημοτική τηλεόραση Θεσσαλονίκης TV 100.

Το 2009 ξεκίνησε τη συνεργασία της με το Μακεδονία TV. Εκεί τη σεζόν 2009-2010 ανέλαβε την παρουσίαση της ψυχαγωγικής lifestyle εκπομπής *Κορίτσια για σπίτι* μαζί με τη Νικολέττα Καρρά και τη Σοφία Γκόσιου. Από τα μέσα του 2010 συνέχισε την παρουσίαση της ίδιας εκπομπής, ως τηλεοπτικό δίδυμο, μαζί με τη Σοφία Γκόσιου. Η παρουσία της στο σταθμό με την εκπομπή *Κορίτσια για σπίτι* που σημείωσε ικανοποιητικά νούμερα τηλεθέασης συνεχίστηκε μέχρι το 2013. Ενδιάμεσα εργάστηκε για τρία χρόνια στο ραδιοφωνικό σταθμό ZOO 90,8, έχοντας πρωινή εκπομπή, αλλά και στον ANT1 FM 97.5 (νυν Παιδάκι).

Τον Μάιο του 2013, δέχθηκε πρόταση από τον τηλεοπτικό σταθμό Alpha TV για τη παρουσίαση της καλοκαιρινής εκπομπής του σταθμού. Έτσι το καλοκαίρι του 2013 εγκαταστάθηκε στην Αθήνα, ξεκινώντας να παρουσιάζει την ψυχαγωγική εκπομπή «Πέδες» μαζί με τον Πέτρο Λαγούτη, τον Ευθύμη Ζησάκη, τη Σοφία Κουρτίδου και το Διονύση Ατζαράκη. Μετά την ολοκλήρωση της εκπομπής τον Σεπτέμβριο του ίδιου έτους, υπέγραψε συμβόλαιο συνεργασίας με τον Alpha. Το Φεβρουάριο του 2014, παρουσίασε το καρναβάλι της Ξάνθης σε ζωντανή μετάδοση από τον Alpha (μέχρι τότε μεταδίδονταν από την ΕΤ3), ενώ έκανε και μία έκτακτη εμφάνιση στη σατιρική σειρά του Λάκη Λαζόπουλου *Από άλλο ανέκδοτο*. Το Μάρτιο του ίδιου έτους, ξεκίνησε την συνεργασία της με την πρωινή εκπομπή *Happy Day στον Alpha* με παρουσιάστρια τη Σταματίνα Τσιμτσιλή, έχοντας ρόλο συμπαρουσιάστριας. Παρέμεινε στην εκπομπή μέχρι τον Ιούλιο του 2017, όταν αποχώρησε μετά από τέσσερις τηλεοπτικές σεζόν.

Τον Οκτώβριο του 2017, έχοντας ανανεώσει την συνεργασία της με τον Alpha, ξεκίνησε να παρουσιάζει το τηλεπαιχνίδι *Slam* στην απογευματινή ζώνη του σταθμού για μία σεζόν. Την επόμενη σεζόν ανέλαβε τη παρουσίαση της μεσημεριανής ψυχαγωγικής εκπομπής *Τι λέει;* στο ίδιο κανάλι. Ενώ αρχικά η εκπομπή επρόκειτο να ολοκληρωθεί το καλοκαίρι του 2019, σταμάτησε πρόωρα τον Φεβρουάριο του ίδιου έτους λόγω χαμηλής τηλεθέασης. Το καλοκαίρι της ίδιας χρονιάς ολοκληρώθηκε και επίσημα η συνεργασία της με τον σταθμό. Τον Αύγουστο του 2019 υπέγραψε συμβόλαιο συνεργασίας με τον τηλεοπτικό σταθμό ΣΚΑΪ αρχικά για δύο εκπομπές. Από τη μία, τη σεζόν 2019-2020 είναι συμπαρουσιάστρια του Γιώργου Λιάγκα στην εκπομπή *Μεσημέρι με τον Γιώργο Λιάγκα* στο καθημερινό πρόγραμμα του σταθμού, και ενώ επρόκειτο να αναλάβει και την παρουσίαση του reality σχέσεων *Αγρότης Μόνος Ψάχνει*, την ίδια σεζόν, στην prime time ζώνη του σταθμού τελικά η παραγωγή της εκπομπής αναβλήθηκε.

Τον Ιούνιο του 2021 υπέγραψε συμβόλαιο συνεργασίας με τον τηλεοπτικό σταθμό OPEN, όπου από τις 5 Ιουλίου ανέλαβε την παρουσίαση της πρωινής ψυχαγωγικής εκπομπής *Καλοκαίρι Not*, στο καλοκαιρινό του πρόγραμμα. Το φθινόπωρο ξεκίνησε να παρουσιάζει τα Σαββατοκύριακα στο ίδιο κανάλι το πρωινό μαγκαζίνο *Open Weekend*, το οποίο ολοκληρώθηκε με δύο σεζόν. Τον Σεπτέμβριο του 2023 ξεκινάει να παρουσιάζει στο ίδιο κανάλι το μαγκαζίνο *Πρωινό Σουσού* στην πρωινή καθημερινή του ζώνη.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 2006-2007 | Απλός Παρατηρητής | TV Θεσσαλονίκη | Η Ίδια | Παρουσιάστρια |
| 2007-2009 | Βεντέτα | TV 100 |
| 2009-2013 | Κορίτσια για Σπίτι | Μακεδονία TV |
| 2013 | Πέδες | ALPHA |
| 2014-2017 | Happy Day | Συμπαρουσιάστρια |
| 2014 | Καρναβάλι Ξάνθης '14 | Ειδική Εκπομπή, Παρουσιάστρια |
| Από Άλλο Ανέκδοτο | 1 επεισόδιο |
| 2016-2017 | Έλα στη θέση μου | 3 επεισόδια |
| 2017-2018 | Slam | Παρουσιάστρια |
| 2018-2019 | Τι Λέει; |
| 2019-2020 | Μεσημέρι με τον Γιώργο Λιάγκα | ΣΚΑΪ | Συμπαρουσιάστρια |
| 2020 | My Style Rocks | Guest Κριτής, Gala 3 |
| 2021 | Καλοκαίρι Not | OPEN | Παρουσιάστρια |
| 2021-2023 | Open Weekend |
| 2023-σήμερα | Πρωινό Σουσού |

Προσωπική ζωή
-------------

Το 2015 ξεκίνησε τη σχέση της με τον επιχειρηματία Παύλο Πετρουλάκη και στις 16 Σεπτεμβρίου 2017, παντρεύτηκαν στη Βάρκιζα Αττικής.

Παραπομπές
----------

1. ↑  ««Κορίτσια για σπίτι»: Η Ελένη Τσολάκη αγνώριστη στις πρώτες τις εμφανίσεις στην ΤV». iefimerida.gr. 1 Μαρτίου 2018. Ανακτήθηκε στις 8 Ιουνίου 2020.
2. ↑  «Η Ελένη Τσολάκη από τα "Κορίτσια για σπίτι" στο entertv.gr: Δεν είμαι κορίτσι για σπίτι». zinapost.gr. 8 Μαρτίου 2012. Ανακτήθηκε στις 8 Ιουνίου 2020.
3. ↑  «Πέδες: Νέα καλοκαιρινή εκπομπή στον Alpha». newsbeast.gr. 27 Ιουνίου 2013. Ανακτήθηκε στις 8 Ιουνίου 2020.
4. ↑  «Ελένη Τσολάκη: Έτσι προέκυψε η πρόταση για να παρουσιάσει το Slam». fthis.gr. 5 Οκτωβρίου 2017. Ανακτήθηκε στις 8 Ιουνίου 2020.
5. ↑  «Η Ελένη Τσολάκη στο Open - Η επίσημη ανακοίνωση του καναλιού». protothema.gr. 18 Ιουνίου 2021. Ανακτήθηκε στις 18 Ιουνίου 2021.